Jon Kortazar

Jon Kortazar Uriarte (Mundaka, Bizkaia, 1955eko urriaren 29a - ) euskal idazle eta literatura kritikaria da.

Biografia 
Euskal filologian doktore eta euskal literaturako katedraduna da EHUn 1992tik. Fikziozko liburuak ere egin izan dituen arren, bere lan nagusia ikerketa arloan izan da. Literatura kritikaren esparrua gehien landu duen egilea da, eta gaiari buruz argitalpen eta artikulu anitz idatzi ditu, batik bat XX. mendeko literatura eta bereziki poesiari buruzkoak: Teoría práctica poética de Esteban Urkiaga Lauaxeta (1986), Laberintoaren oroimena (1983), Luma eta lurra: euskal poesia 80ko hamarkadan (1987), Jose Maria Agirre, Xabier Lizardi (1896-1933) (1995), Juan Mari Lekuonaren olerkigintza (1997) eta Euskal literaturaren historia txikia (1997). Euskaltzaindiaren Mikel Zarate saiakera saria eskuratu zuen 1981ean. Euskal Herriko zein kanpoko hainbat literatura aldizkaritan eman ohi ditu argitara bere kritika lan eta artikuluak. Aipagarria da, bestalde, 1990ean argitara eman zuen Euskal Literatura XX mendean lana, hamarkada baten buruan hiru edizio izan dituena. Antologia honetan literaturgintzaren alor guztiak aurkeztu ditu, egileak eta haien lanak kronologikoki sailkatuta, eta bakoitza bere testuinguru historiko eta kulturalean kokatuta. Lan horren bigarren edizioa 1994an kaleratu zen, eta hirugarrena, berriz, 2000. urtean. Azken edizioan 1990. urtetik aurrera nabarmendu diren idazleak ere hartu ditu kontuan, eta bibliografia ere osatu du, antologia amaitutzat emanik.

2008: Premio Rosalía de Castro - Centro PEN Galicia.

Bibliografia 
Irakasleak lan handia egin du orain arte: 170 bat artikulu, 44 kapitulu eta beste hainbat liburu. Hemen garrantzitsuenak biltzen ditugu:

Saiakera 
 Mikel Zarateren prosa (BBK-Euskaltzaindia, 1982).
 Altxorrak eta Bidaiak. Haur kontabideen azterketak (DDB, 1985).
 Laberintoaren oroimena (Baroja, 1989).
 Euzkerea eta Yakintza aldizkarietako olerkigintza (Labayru, 1995).
 Euskal literaturaren historia txikia. Ahozkoa eta klasikoa (XVI-XIX) (Erein, 1997).
 Leiho-oihalen mugetan (Erein, 1997).
 Luma eta lurra: Euskal poesia 80ko hamarkadan (BBK-Labayru, 1997).
 Euskal literatura XX. mendean (Prames, 2000).
 Diglosia eta euskal literatura (Utriusque Vasconiae, 2002).
 Euskal kontagintza gaur - La narrativa vasca hoy (Centro de Prof. y Recursos de Cuenca, 2003)
 Joseba Sarrionandiaren ipuingintza (Utriusque Vasconiae, 2005)
 Lauaxetaren biblioteka (Gipuzkoako Foru Aldundia, 2006)
 Postmodernitatea euskal kontagintzan (Utriusque Vasconiae, 2007)
 Egungo euskal ipuingintzaren historia (Euskal Herriko Unibertsitateko Argitalpen Zerbitzua, 2011)
 Bitartean New York (Utriusque Vasconiae, 2011)

Biografiak 
 Esteban Urkiaga, Lauaxeta (1905-1937) (Eusko Jaurlaritza, 1995).
 Jose Maria Agirre, Xabier Lizardi (1896-1933) (Eusko Jaurlaritza, 1995).
 El poeta Gabriel Aresti (1933-1975) (BBK Fundazioa, 2003)

Nobela 
 Bidean izan zen, Rosapen (Hordago, 1982).

Kronika 
 Pott Banda (Bilboko Udala, 2003).

Haur eta Gazte Literatura 
 Isu, haginik ez zuen marraxua (Erein, 1984).

Bestelakoak 
 Euskal baladak eta kantu herrikoiak (Palas Atenea, Madrid, 2011). Miren Billelabeitiarekin batera.
 Pott Banda Ekilibrista Bihotza (1977-1980) (Sorzain Argitaletxea, 2017).

Erreferentziak

Ikus, gainera 
 Bizkaiko idazleen zerrenda
  "Jon Kortazar irakasleari omenaldia", "Pérgola" gehigarria, Bilbao, 2023ko otsailan, 6.or.

Kanpo estekak 
 Egileaz Zubitegia webgunean
 Jon Kortazarren azken urteotako kritikak sarean bilatzeko datubasea

Mundakarrak
Bizkaiko idazleak
Euskal Herriko Unibertsitateko irakasleak
Euskal Herriko literatura kritikariak
Euskaltzain urgazleak
Euskarazko saiakeragileak
Euskal idazleak